ગુજરાતી વિકિપીડિયાની શરૂઆત થઈ જુલાઈ ૨૦૦૪માં, ત્યારથી ૨૦૦૭ના અંત સુધીમાં ૨૦૦ કરતાં પણ ઓછા લેખો બન્યા હતા. અને એ ૨૦૦૭થી આજે ૨૦૧૫ના ઓગષ્ટ સુધીમાં ગુજરાતી વિકિપીડિયાના કુલ લેખોની સંખ્યા ૨૫,૦૦૦થી પણ વધી ગઈ છે. શરૂઆતના ત્રણ વર્ષની સરખામણીએ ૨૦૦૭ પછી ઘણી ઝડપથી લેખોની સંખ્યામાં વૃદ્ધિ થઈ, એની પાછળનું કારણ છે માર્ગદર્શન, સલાહ અને સહકાર. કોઈ પણ ઓફિસમાં તમે જાવ તો ત્યાં હેલ્પડેસ્ક કે રિસેપ્શન જેવી સગવડ હોય, તમારે જેનું કામ છે એ ક્યાં મળશે, તમારું કામ કેવી રીતે થશે વગેરે માહિતી આપવા માટે. અરે, મંદિરમાં જાવ ત્યારે ત્યાં પણ બારણે કોઈક બેઠેલું હોય, “ચંપલ ઊતારીને જ અંદર જજો” એમ કહેવા માટે. આમ વિકિપીડિયામાં પણ એવું ચંપલ ઊતારીને જજો કહેનારું ૨૦૦૭ પહેલાં નહોતું, જ્યારે મેં કીધું તેમ મેં શરૂઆત કરી ત્યારે હું નવરો જ હતો. જે કોઈ આવે જાય એને ટપલી મારવાનું કામ મારું. કોઈ એક નાનો ફેરફાર કરીને જાય તો કોઈ વળી વારેઘડીએ આવે અને થોડું વધારે યોગદાન કરે. કાંઈ પણ લખાય એટલે મનફાવે એમ અર્થ કરનારાને મારે તે સમયે કહેવું પડતું કે આમ ન કરાય. એમ કરતા કરતા ૮-૧૦ જણાનો અમારો સમુદાય એવો તૈયાર થઈ ગયો, ૨૦૦૮-૨૦૦૯નાં વર્ષોમાં કે એ લોકોને કોઈ કશું કહે તો તે સાંભળી પણ લેતા, તેનો અમલ પણ કરતા અને ક્યાંક મુંઝાય તો પૂછી પણ લેતા.